Een van Johann Botha se ‘moordenaars’ doodgeskietJohann Botha. Foto: Maroela Media Een van die vier beskuldigdes wat tereggestaan het vir die moord op Johann Botha (53) is verlede week doodgeskiet terwyl nog een steeds soek is. Phindi Louw, woordvoerder van die Nasionale Vervolgingsgesag (NVG), het aan Maroela Media bevestig Ntobeko Hlatshwayo (33), wat verlede week deur die Valke doodgeskiet is, was een van die beskuldigdes in die moord op Botha. Hlatshwayo was onder die 16 gevangenes wat verlede week uit die Johannesburg- Medium A-tronk, oftewel Sun City, ontsnap het. Nkosiyazi Phungula (27), wat ook ontsnap het, is ook een van die beskuldigdes in Botha se saak. Hy is steeds soek. Hlatshwayo en nog ŉ ontsnapte is Dinsdagaand in ŉ skietgeveg in KwaZulu-Natal deur die Valke doodgeskiet. Die twee se motor is deur lede van die Valke, die Durban-polisie se honde-eenheid en die provinsiale taakspan opgemerk en tot stilstand gedwing. Die verdagtes het op die polisie geskiet. Die polisie het teruggeskiet en albei verdagtes noodlottig gewond. Die polisie het beslag gelê op ŉ 9 mm- en ŉ speelgoedpistool. Volgens Louw het die ander twee beskuldigdes in die moord op Botha, Thembi Mbatha (19) en Qelani Moyo (31), intussen Maandag in die hooggeregshof in Johannesburg verskyn. Die saak is tot 30 April uitgestel terwyl daar gewag word op ŉ doodsertifikaat vir Hlatshwayo en om die polisie kans te gee om Phungula op te spoor. Die North Eastern Tribune berig Moyo is op 18 Maart in ŉ informele nedersetting naby die Jeppe Hostel in hegtenis geneem nadat hy sedert die moord op Botha in Junie verlede jaar soek was. Hlatshwayo, Phungula en Mbatha is kort ná die moord in hegtenis geneem. Maroela Media het vroeër berig Botha en sy goeie vriend, Werner “Swazi” Perchtold (76), die eienaar van Zebra Inn-restaurant in Jeppestown, Johannesburg, het die aand van 7 Junie 2017 in die restaurant gekuier waar hulle doodgeskiet is. Die restaurant was een van Botha se gunsteling-kuierplekke. Vier verdagtes, drie mans en ŉ vrou, het omstreeks 19:20 by die restaurant ingestap en iets bestel om te drink. ŉ Ruk later het van die verdagtes vuurwapens uitgepluk en Botha en Swazi voor omstanders koelbloedig doodgeskiet. Die rowers het met ŉ onbekende bedrag geld en twee vuurwapens van die toneel gevlug. Botha, ŉ bekende in natuurbewaringskringe en die voormalige uitvoerende regisseur van die natuurprogram 50/50, was sedert begin verlede jaar die aanbieder van Pretoria FM se Sondagaandprogram Nagmusiek.